  Виталий Пронин Картошез но бакча сиёнъёсты октон-калтон сямен ик, асьме республикаын, лымы усьытозь, ӝегаз «уйпал буртчинэз» ишкон. Оглюкетэз лымы улэ кылиз.Дырыз дыръя интыяны быгатӥзы сое Можга ёросысь «Луч» огазеяськонын, Ува ёросысь Ленин нимо колхозын, Сьӧлта ёросысь «Звезда» СПК-ын.Етӥнэз ишкыса культое керттоно. Со понна трос ужась киос кулэ. Нош гуртын сыӵе ужъёсы адями уд шедьты ни.Гужем шорозь та культураез будэтӥсьёс туэ бадӟым урожай басьтонлы оскыса улӥзы. Специалистъёс чакламъя республикаын гектарысьтыз шорлыдын 7,5 центнер люкаськыны кулэ вал. Нош ик пыдзэ пуктӥз куазь. Август толэзе салкым улэмен, етӥн куро но кидыс дыраз ӧз кисьмалэ, дугдылытэк кисьтэм зоръёс выдтӥзы сое, куд-ог хозяйствоосын сисьмыны но кутскиз. Тужгес секыт ишкыны луиз кузь етӥнэз (лён-долгунец).Озьы ке но гектарысьтыз 7 центнер котырын люкаськиз ик (2009-тӥ арын 6,3 центнер). Туэ та дырлы дасямын 4 сюрс тонна котырын етӥн куро. Ужъёс али но азьланьтӥсько на. Хозяйствоосысь механизаторъёс лымы бусыосысь вортто рулонъёсы бинем етӥнэз. Тулыс медо на бичаны кылем культоосты но. Угось кылем арын та культура ляб будэмен, тросэз заводъёс ужзэс тол шорын ик дугдытӥзы. Палэнысь ваем куроен ужазы на Шарканысь етӥн завод но «Етӥн-сервис» огазеяськон гинэ. Соин ик кивалтӥсьёс али ик сюлмасько секыт югдурысь потон сярысь.Иван Аркашев. Теги: Можга Сьлта Ува Шаркан  